علنات وزارة الصحة، فتقرير ليها بخصوص الحالة الوبائية المرحلية لفيروس كورونا المستجد فالبلاد، من 2 مارس حتى ل12 أبريل، عدد المصابين اللي كيتلقاو العلاج ديالهم فالإنعاش انخفض فالأيام الأخيرة، ففالوقت اللي كان العدد ديالهم هو 105 فأبريل 2020، وهنا كانت الذروة، وبدا هذ العدد كيتراجع نسبيا كل يوم، حتى ولاو عدد الناس اللي فالإنعاش ف13 أبريل 78 شخص. وبالنسبة للحالات المشكوك فيها واللي خضعات للحجر الصحي من بعد ما تبين أنها تخالطات مع حالات مصابة، فكيقول التقريرالمبياني والإحصائي، اللي صدراتو الوزارة اليوم الأربعاء، بللي 9984 مازال كيتم التتبع ديالهم، فالوقت اللي 5384 سالاو التتبع. وبخصوص توزيع الإصابات حسب الجهات، كيقول التقرير بللي لحد 12 أبريل 12 لجهة تقاسو بالفيروس و57 عمالة وإقليم، وقال بللي الجهة اللي فيها أكبر عدد ديال الإصابات هي جهة كازا سطات ب484 إصابة، موراها مراكش آسفي ب314، موراها الرباط سلا القنيطرة ب 237، موراها فاس مكناس ب215. وحسب تقرير الوزارة دائما، واخا جهة كازا سطات كتحتل المركز الأول، وكانت هي أول جهة تقاصت بالفيروس، المؤشر التراكمي للفيروس فجهة مراكش آسفي مرتفع، بحيت كيساوي 6,53، وهذا كايعني أنها اكثر جهة مهددة بانتشار الفيروس أكثر، بينما كازا سطات 6,49، فاس مكناس 4,88، والرباط سلا القنيطرة 4,85. بالنسبة لتوزيع المصابين حسب الجنس، فكيقول التقرير بللي 53 فالمية من المصابين ذكور، و47 منهم إناث، اما على مستوى التوزيع حسب العمر، فأعلى نسبة ديال المصابين هي ديال الناس بين 41 عام و64 عام، بنسبة 35,85 فالمية، فالوقت اللي بلغات النسبة الأدنى ديال المصابين 1,15 فالمية. وباش ما يزيدش ينتشر الفيروس أكثر، نصح التقرير بتعزيز الحجر الصحي على المدن اللي مقيوسة بالزاف بيه، ويتم الاستمرار فوضع المخالطين بالحالات الأكيدة فالحجر الصحي. من جهة أخرى طمنات الوزارة الرأي العام، وقالب بللي ابتداء من 27 مارس، السرعة ديال انتشار الفيروس بدات كتنقص شوية بشوية، فالوقت اللي كان مؤشر سرعة التفشي هو 2 قبل 27 مارس، ف12 أبريل ولا 1,21. واستحسن التقرير القرارات اللي تخادت قبل ما يطلع عدد الإصابات بالفيروس، من وقف الرحلات وإلغاء الدراسة وصولا لفرض حالة الطوارئ الصحية، وقال بللي لهذ الإجراءات فضل كبير باش الامور تكون تحت السيطرة. 
تقرير مرحلي لوزارة الصحة على كورونا: كانراقبو 9984 من المخالطين وعندنا 78 شخص فالإنعاش وجهة مراكش آسفي مهددة أكثر بارتفاع نسبة الإصابات